Document ID: 32007R0162

UREDBA KOMISIJE (ES) št. 162/2007
z dne 19. februarja 2007
o spremembi Uredbe (ES) št. 2003/2003 Evropskega parlamenta in Sveta o gnojilih zaradi prilagoditve prilog I in IV k Uredbi tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2003/2003 Evropskega parlamenta in Sveta z dne 13. oktobra 2003 o gnojilih (1) in zlasti člena 31(3) Uredbe,
ob upoštevanju naslednjega:
(1)
Oddelek E Priloge I k Uredbi (ES) št. 2003/2003 vsebuje seznam tistih vrst mineralnih mikrohranilnih gnojil, ki jih je v skladu s členom 3 navedene Uredbe možno označiti kot „gnojila ES“. Seznam vključuje mnogo gnojil, v katerih je mikrohranilo kemično vezano s kelatnim reagentom. Seznam dovoljenih kelatnih reagentov je v preglednici E.3.1 navedene Priloge.
(2)
Določitev vrste gnojila, v kateri je kelatno mikrohranilo železo, dovoljuje uporabo enega dovoljenega kelatnega reagenta ali mešanico kelatnih reagentov, pod pogojem, da je kelatno frakcijo mogoče količinsko opredeliti z metodo, opisano v evropskem standardu EN 13366, in je mogoče posamezne kelatne reagente v mešanici posebej identificirati in količinsko opredeliti z metodo v EN 13368.
(3)
Določbe za mikrohranilna gnojila, ki vsebujejo kelatirano železo, je treba nadalje posodobiti s treh vidikov. Prvič je treba razjasniti, da mora najmanj 50 % železa, topnega v vodi, biti kelatiranega z dovoljenimi kelatnimi reagenti. Drugič je treba določiti, da je dovoljeni kelatni reagent lahko naveden na oznaki vrste gnojila samo, če kelatira najmanj 1 % železa, topnega v vodi. Tretjič je treba uvesti enotno referenco na evropske standarde, da bi omogočili uporabo dodatnih evropskih standardov.
(4)
Namen kemijskih imen dovoljenih kelatnih reagentov, naštetih v oddelku E.3.1 Priloge I k Uredbi (ES) št. 2003/2003, je na opisen način razlikovati med različnimi izomeri iste spojine. Ker za navedene snovi v splošni rabi v znanstveni skupnosti obstaja več različnih nomenklatur, obstaja tveganje, da se napačno identificirajo. Za zagotovitev nedvoumne identifikacije kelatnih reagentov bi bilo treba za vsak vnos v navedeni Prilogi zagotoviti številke CAS (Služba za izmenjavo kemijskih izvlečkov (Chemical Abstracts Service) Ameriškega kemijskega društva), ki nedvoumno identificirajo različne izomere kelatnih reagentov. Zato je ustrezno, da se trije izomeri kelatnih reagentov, ki jih ni možno nedvoumno identificirati s številko CAS, izbrišejo.
(5)
Za kelatne reagente bi bilo treba uporabljati bolj dosledno nomenklaturo in navedba, da morajo biti dovoljeni kelatni reagenti tudi v skladu z drugo zakonodajo Skupnosti, bi morala biti bolj natančna.
(6)
Priloga IV k Uredbi (ES) št. 2003/2003 vsebuje podrobne opise metod analize, ki se uporabljajo za merjenje vsebnosti hranil v gnojilih ES. Te opise je treba prilagoditi, da bi dobili pravilne vrednosti analize.
(7)
Uredbo (ES) št. 2003/2003 je zato treba ustrezno spremeniti.
(8)
Ukrepi, predvideni s to uredbo, so v skladu z mnenjem odbora, ustanovljenega s členom 32 Uredbe (ES) št. 2003/2003 -
SPREJELA NASLEDNJO UREDBO:
Člen 1
1. Priloga I k Uredbi (ES) št. 2003/2003 se spremeni v skladu s Prilogo I k tej uredbi.
2. Priloga IV k Uredbi (ES) št. 2003/2003 se spremeni v skladu s Prilogo II k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. februarja 2007

Labels: 7
3
15
6